Pelastuslaitoksella ei ole ollut yön aikana Kokemäenjoen tulvaan liittyviä tehtäviä. Tulvavesi ei ole toistaiseksi yltänyt asuinrakennuksiin.

Kokemäenjoen vesi on ollut viime päivinä korkealla Porin keskustan kohdalla, suistossa sekä joen alavalla keskiosalla Kokemäen ja Huittisten alueella. Siellä vesi nousi eilen yhdelle paikallistielle. Vesi on tulvinut myös pelloille ja kastellut vapaa-ajanrakennusten kivijalkoja.

"Ei syytä paniikkiin"

Porissa vedenpinta ylitti illalla tulvarajan. Joen pääuomassa Luotsinmäenhaarassa on paha hyydepato, joka nosti vedenpintaa metrin verran tavallista ylemmäksi.

Yön aikana tilanne kuitenkin rauhoittui. Tulvasuojelun projektipäällikkö Pekka Vuola arvioi aamulla, ettei padoilla suojelluilla alueilla ole tulvavaaraa. Paniikkiin ei hänen mukaansa ole tällä hetkellä syytä.

– Vesi ei ole vaarallisen korkealla. Myöskään Sunnniemeen ei ole tällä hetkellä ennustettavissa tulvimista. Alavirralla Lyttyläntien varressa ja Kivinin ympäristössä olisi saattanut illalla olla tulvaa, mutta siltä vältyttiin.

Lumisade tuli huonoon aikaan

Aamulla alkanut lumisade voi Vuolan mukaan jatkossa vaikeuttaa tilannetta, koska kylmä lumi jäähdyttää vettä.

– Näin muodostuu enemmän hyydettä. Toisaalta valmiin jääkannen päälle satanut lumi toimii lämpöeristeenä, mikä estää kannen paksuuntumista.

Jäädytysajoa kokeillaan vielä kerran

Tulvan ehkäisemiseksi Kokemäenjoelle valmistellaan jäädytysajoea viikonlopuksi, sillä sääennusteet jääkannen muodostumiselle ovat suotuisat.

– Metsästäjä ampuu niin sanotusti nyt viimeisen nuolensa. Jos jääkannen muodostaminen ei nyt onnistu, meneee pitkä aika ennen kuin sitä voidaan yrittää uudelleen.

Jos jääkantta ei muodostu, virtaamaa joessa joudutaan taas nostamaan ja hyyteen muodostuminen jatkuu.